**ΑΘΛΗΤΙΚΕΣ ΥΠΟΔΟΜΕΣ ΣΤΗΝ ΑΓΙΑ ΠΑΡΑΣΚΕΥΗ**

**ΠΡΟΒΛΗΜΑ ΥΠ’ ΑΡΙΘΜΟΝ ΕΝΑ: Η ΜΕΓΑΛΗ ΕΛΛΕΙΨΗ ΑΘΛΗΤΙΚΩΝ ΧΩΡΩΝ**

Πρέπει να συνειδητοποιήσετε ότι ενώ η Αγία Παρασκευή αυξάνει συνεχώς τον πληθυσμό της και ανάλογα και τον πληθυσμό της αθλούμενης νεολαίας, οι αθλητικές υποδομές παραμένουν οι ίδιες, εδώ και πάνω από ένα τέταρτο του αιώνα. Στο επιχειρησιακό πρόγραμμα της παρούσας δημοτικής αρχής έχει καταγραφεί η εκτίμηση ότι **οι αθλητικές ανάγκες της πόλης καλύπτονται από τις υπάρχουσες αθλητικές εγκαταστάσεις σε ποσοστό μόλις 19%!**

**ΟΙ ΥΠΑΡΧΟΝΤΕΣ ΑΘΛΗΤΙΚΟΙ ΧΩΡΟΙ**

1. **ΚΟΝΤΌΠΕΥΚΟ**

Ένα κλειστό γήπεδο με κερκίδες 300 θέσεων και ένα ανοικτό τένις.

Το κλειστό διατίθεται τις καθημερινές από τις 14.30 έως τις 24.00 και τα ΣΚ από τις 8.00 έως τις 24.00 στα δύο σωματεία μπάσκετ ΚΑΠ και ΓΣΑΠ για προπονήσεις και αγώνες. Επίσης διατίθεται και σε προπονήσεις ρυθμικής γυμναστικής του Δήμου ένα τετράωρο την εβδομάδα, επειδή ο χώρος που έχει μισθώσει ο ΠΑΟΔΑΠ , δεν έχει το απαιτούμενο ύψος. Δεν υπάρχουν χώροι υγιεινής για ΑΜΕΑ.

1. **ΝΟΤΟΥ**

Ένα κλειστό γήπεδο με κερκίδες 187 θέσεων, το οποίο διατίθεται τις ίδιες ώρες την εβδομάδα όπως το Κοντόπευκο στα σωματεία ΑΕΑΠ, ΠΗΓΑΣΟΣ και ΟΛΥΜΠΙΑΔΑ για βόλεϊ και ποδόσφαιρο σάλας και χάντμπολ. Δεν υπάρχουν χώροι υγιεινής για ΑΜΕΑ.

Ένα γήπεδο ποδοσφαίρου με χλοοτάπητα και κερκίδες 500 θέσεων στο οποίο γίνονται οι αγώνες ποδοσφαίρου ανδρών και γυναικών της ιστορικής ΣΑΝΤΑ, όπου δεν υπάρχει επαρκής χώρος για γραφεία της ομάδας , για ιατρείο και για αποθήκευση αθλητικού υλικού.

Δύο ανοιχτά τένις για δημοτικά προγράμματα

Κλειστό γυμναστήριο ενόργανης

Γραφειακούς χώρους του ΠΑΟΔΑΠ και των συλλόγων ΑΕΑΠ, ΟΛΥΜΠΙΑΔΑΣ, αίθουσα ενδυνάμωσης κάτω από τις κερκίδες

1. **ΣΤ. ΚΩΤΣΗΣ**

Ένα γήπεδο ποδοσφαίρου μόνο για προπονήσεις διαστάσεων 45χ75 με συνθετικό τάπητα.

Περιμετρικό διάδρομο υποτίθεται στίβου και υποτυπώδεις εγκαταστάσεις αποδυτηρίων.

**Αυτοί είναι οι χώροι που συνωστίζονται περίπου 1000 παιδιά της πόλης μας.**

* **Δεν συμπεριλαμβάνουμε στους αθλητικούς χώρους τα Πευκάκια διότι υπάρχει μόνο σε … ΦΕΚ. Και ως γνωστόν σε ΦΕΚ δεν μπορεί κανείς να γυμναστεί, τουλάχιστον με τα σημερινά δεδομένα.**

Ο καθείς αντιλαμβάνεται ότι ο αθλητισμός στην Αγία παρασκευή ασφυκτιά, γιατί του λείπει το οξυγόνο – δηλαδή οι χώροι να γυμναστούν η νεολαία μας, αλλά και άλλες κατηγορίες κατοίκων .

* **ΠΡΟΠΟΝΗΤΗΡΙΟ**

Για τον λόγο αυτό από το 2011 τα σωματεία βόλεϊ, μπάσκετ και ποδοσφαίρου σάλας έχουν προβάλλει το αίτημα ανέγερσης ενός απολύτως αναγκαίου πρόσθετου κλειστού χώρου άθλησης, που θα εξυπηρετεί τις προπονητικές ανάγκες των αθλητών/τριών μας, χωρίς διεξαγωγή αγώνων, δηλαδή **ενός προπονητήριου**. Τόσο η προηγούμενη δημοτική αρχή , όσο και η σημερινή , έχουν αναγνωρίσει το πρόβλημα , αλλά έχουν μείνει μόνο στις υποσχέσεις.

 Αυτά τα επτά χρόνια που δεν ανεγείρεται το προπονητήριο , οι δημότες και οι κάτοικοι που στέλνουν τα παιδιά τους να αθληθούν έχουν αυξηθεί τουλάχιστον κατά 30% , με αποτέλεσμα κάθε χρόνο η κατανομή των ωρών άθλησης ανάμεσα στα σωματεία να έχει καταντήσει ο τετραγωνισμός του κύκλου. Αντιλαμβάνεστε επίσης ότι η κατανομή των ωρών χρήσης κάθε Σεπτέμβρη είναι μια περίοδος έντονων αντιπαραθέσεων και διαγκωνισμών ανάμεσα στα σωματεία, πράγμα για το οποίο χαίρονται μόνο οι εχθροί τους.

Τελικά **γίνεται μια κατανομή που δεν αφήνει κανέναν ικανοποιημένο και κυρίως τους γονείς,** με αξιοποίηση των ανοιχτών γηπέδων , όπως του Μανσούρη, με κακές όμως συνθήκες άθλησης (κρύο , βροχές και άρα πολλές χαμένες ώρες), αλλά και με επέκταση του ωραρίου των γυμναστηρίων από τις 14.30 ως τα μεσάνυχτα!!

**ΠΟΥ ΠΡΕΠΕΙ ΝΑ ΓΙΝΕΙ ΤΟ ΠΡΟΠΟΝΗΤΉΡΙΟ ΚΑΙ ΜΕ ΠΟΙΕΣ ΠΡΟΔΙΑΓΡΑΦΕΣ;**

**Κατάλληλος χώρος που μπορεί να γίνει άμεσα το προπονητήριο είναι στο ΣΤ. ΚΩΤΣΗΣ.**

Υπάρχει τόσο ο απαραίτητος συντελεστής δόμησης, όσο και η επιφάνεια να τοποθετηθεί, χωρίς να επηρεαστούν δυσμενώς οι λοιπές εγκαταστάσεις. Το μικρό αυτό κτήριο, εμβαδού 20χ35 θα πρέπει να πληροί τους όρους θερμομόνωσης, αερισμού και θέρμανσης, δεν θα έχει κερκίδες ώστε να μην γίνονται αγώνες και θα εξυπηρετεί προπονητικές ανάγκες του μπάσκετ , του βόλεϊ, του ποδοσφαίρου σάλας , της ρυθμικής γυμναστικής καθώς και προγράμματα εκγύμνασης άλλων κατηγοριών κατοίκων. Επίσης στο ΣΤ. ΚΩΤΣΗΣ υπάρχουν όλες οι απαραίτητες υποδομές παροχής νερού και ρεύματος καθώς και σύνδεσης με το αποχετευτικό δίκτυο. Γεωγραφικά μάλιστα ευρίσκεται στο κέντρο βάρους της πόλης.

Δυστυχώς τον τελευταίο καιρό η Δημοτική αρχή συζητά να κάνει ένα υποτυπώδες στέγαστρο , ανοιχτό από την μία πλευρά και καλυμμένο από κάποιο είδος αδιευκρίνιστου νάϋλον, χωρίς θέρμανση στην έρημο των …Πευκακίων, στην μέση του πουθενά, χωρίς στοιχειώδεις υποδομές! Σε αυτό το πράγμα πρέπει να του δοθεί κάποιο όνομα, πάντως όχι προπονητήριο !

* **ΣΤ. ΚΩΤΣΗΣ**

Αλλά και για τους αθλητές του ποδοσφαίρου τα πράγματα δεν είναι καλύτερα. Οι εντός έδρας αγώνες των τμημάτων των υποδομών της ΣΑΝΤΑ(200 περίπου αθλητές και αθλήτριες) διεξάγονται σε άλλα γήπεδα …. εκτός πόλης με τις ανάλογες οικονομικές επιβαρύνσεις, λόγω του ότι το Στ. Κώτσης δεν πληροί τις προδιαγραφές των ελάχιστων διαστάσεων, δεν υπάρχουν συνθήκες ασφάλειας και χώροι υγιεινής για το κοινό, ούτε επαρκή αποδυτήρια, ο τάπητας είναι φθαρμένος και επικίνδυνος , ενώ δεν υφίσταται ανεξάρτητη ηλεκτρολογική εγκατάσταση για τον αθλητικό χώρο, ούτως ώστε να υπάρχει επαρκής φωτισμός (το γήπεδο της Νότου λόγω του χλοοτάπητα δεν μπορεί να χρησιμοποιείται από τις υποδομές).

Είναι αναγκαίο λοιπόν να αναβαθμιστεί το υπάρχον γήπεδο με τις κατωτέρω παρεμβάσεις:

1. Να γίνει επέκταση του αγωνιστικού χώρου από 45χ75 σε 52χ 87 τουλάχιστον
2. Να ληφθούν μέτρα ασφαλείας για την διεξαγωγή συναντήσεων εφήβων, παίδων κλπ., όπως είναι η περίφραξη και οι πάγκοι
3. Να γίνουν οι απαραίτητοι χώροι υγιεινής, επαρκή αποδυτήρια ,ιατρείο ,χώροι αποθήκευσης αθλητικού υλικου, αντικατάσταση του φθαρμένου συνθετικού τάπητα και να γίνει επαρκής ηλεκτροφωτισμός
* **ΤΕΝΝΙΣ**

Στο ΣΤ. ΚΩΤΣΗΣ μπορούν να γίνουν τουλάχιστον και δύο γήπεδα τέννις

**Η ΣΟΒΑΡΗ ΚΑΘΥΣΤΕΡΗΣΗ ΣΧΕΔΙΑΣΜΟΥ ΚΑΙ ΑΝΑΠΤΥΞΗΣ**

**ΝΕΩΝ ΥΠΟΔΟΜΩΝ ΑΘΛΗΤΙΣΜΟΥ**

**Η**  περιγραφή της ανωτέρω κατάστασης μας δίνει το δικαίωμα να ισχυριστούμε ότι ο αθλητισμός στην πόλη μας ευρίσκεται , αν όχι υπό διωγμό, τουλάχιστον σε μια κατάσταση ιδιότυπης ομηρίας.Γιατί δεν φτάνει το γεγονός ότι δεν έχουμε χώρους, παράλληλα δεν γίνεται καμία κίνηση ούτε καν σε επίπεδο σχεδιασμού για το Στ. Κώτσης ή για το αθλητικό κέντρο στα Πευκάκια. Επιπρόσθετα μπορούμε να πούμε ότι και όταν ασχολείται κάποια δημοτική αρχή με την αξιοποίηση ενός δημοτικού αθλητικού χώρου, εμείς οι άνθρωποι του αθλητισμού λέμε «βόηθα Παναγιά».

* Όταν πχ. η σημερινή δημοτική αρχή ασχολήθηκε με τα Πευκάκια , άρχισαν συζητήσεις με την Περιφέρεια για δημιουργία υπερτοπικού αθλητικού κέντρου των ΑΜΕΑ! Έχουμε την εντύπωση ότι αυτά τα σχέδια αποτράπηκαν , αλλά ποτέ μην λες ποτέ.
* Όταν έγινε η παραχώρηση το 2001 των 38 στρ. του τότε στρατοπέδου Σπυρούδη η απόφαση ήταν για παραχώρηση δημόσιας δασικής έκτασης «**για δημιουργία αθλητικών χώρων και εγκαταστάσεων προς κάλυψη αναγκών της αθλούμενης νεότητας της περιοχής», και μάλιστα με τους εξής όρους:**
* **Η παραχώρηση διαρκεί όσο υφίσταται ο σκοπός για τον οποίο γίνεται**
* **Σε περίπτωση κατά την οποία δεν εκπληρωθεί ή εκλείψει ή οποτεδήποτε ήθελε μεταβληθεί ο σκοπός … η έκταση θα επανέλθει χωρίς άλλες διατυπώσεις στην διαχείριση της Δασικής Υπηρεσίας και το παρόν πρωτόκολλο ανακαλείται**(από το πρωτόκολλο παράδοσης – παραλαβής της 20/05/2002, βάσει της 4630/18-12-2001 απόφασης της Δ/νσης Δασών Αττικής)**!!**

**Μπορεί λοιπόν κάποιος να μας πει , όχι νομικά, αλλά ηθικά και δεοντολογικά πως καταλήξαμε σήμερα από τα 38 στρ. του Στ. Κώτσης να χαρακτηριστούν ως αθλητικοί χώροι μόνο τα 16,5στρ.;**

Αλλά και με αυτά τα 16,5 στρ. και με τον υπάρχοντα συντελεστή δόμησης **θα μπορούσε άνετα να καλυφθεί τόσο το προπονητήριο , όσο και τα αποδυτήρια του ποδοσφαίρου.**

Μια προσπάθεια που ξεκίνησε δύο χρόνια πριν ,προσέκρουσε σε περίεργες τουλάχιστον απόψεις, όπως π.χ. ότι θα κάνουν ένσταση οι απέναντι κάτοικοι ή ότι πρέπει τα νέα αθλητικά κτήρια να έχουν το ίδιο αρχιτεκτονικό ύφος με τα … πέτρινα του πολιτιστικού χώρου!

**ΠΡΟΤΑΣΗ ΝΕΩΝ ΥΠΟΔΟΜΩΝ**

Μετά τα ανωτέρω εκτεθέντα πιστεύουμε ότι άμεση προτεραιότητα της νέας δημοτικής αρχής πρέπει να είναι τα κατωτέρω:

**ΣΤ. ΚΩΤΣΗΣ**

1. **Μεγέθυνση του γηπέδου ποδοσφαίρου μαζί με όλες τις απαραίτητες εγκαταστάσεις(περίφραξη, αποδυτήρια, χώροι υγιεινής, φωτισμός), ώστε να μπορούν να διεξάγονται οι εντός έδρας αγώνες των υποδομών.**
2. **Μεγέθυνση του στίβου και κατασκευή ταρτάν, αφού προηγηθεί η μεγέθυνση του γηπέδου**
3. **Κατασκευή κλειστού προπονητηρίου διαστάσεων 20χ35**
4. **Κατασκευή δύο γηπέδων τέννις**

**ΟΛΑ ΤΑ ΑΝΩΤΕΡΩ ΣΑΣ ΤΑ ΠΑΡΟΥΣΙΑΖΟΥΜΕ ΣΤΟ ΣΧΕΔΙΟ ΠΟΥ ΕΧΟΥΜΕ ΕΤΟΙΜΑΣΕΙ.**

**ΚΟΝΤΟΠΕΥΚΟ-ΝΟΤΟΥ**

1. **Κατασκευή χώρων υγιεινής για ΑΜΕΑ(υπάρχει συγκεκριμένη πρόταση-σχέδιο που έχει παραδοθεί στους αρμόδιους από τις 24.07.20160**
2. **Αντικατάσταση των λαμπτήρων πυρακτώσεως με λαμπτήρες LED.**
3. **Πρόσληψη προσωπικού με γνώσεις διασώστη(ΚΑΡΠΑ) για συνεχή παρουσία στα γυμναστήρια κατά την διάρκεια των προπονήσεων, με ανάθεση της ευθύνης ετοιμότητας του εξοπλισμού του ιατρείου.**
4. **Ανάθεση της συντήρησης των μπασκετών σε ειδικό γραφείο**

**ΠΕΥΚΑΚΙΑ**

**Άμεσα ανάθεση σε γραφείο μελετών της μελέτης χωροθέτησης των απαιτούμενων αθλητικών χώρων με γνώμονα την εξυπηρέτηση των αθλητικών αναγκών των κατοίκων της πόλης μας.**

Εμείς πιστεύουμε ότι στον χώρο αυτόν πρέπει να προβλεφθούν χώροι για:

1. Γήπεδο ποδοσφαίρου
2. Κλειστό γυμναστήριο μπάσκετ, βόλεϊ, σάλας, χάντμπωλ
3. Κέντρο τέννις
4. Κτήριο διοίκησης με πρόβλεψη χώρων ενόργανης, άρσης βαρών, γραφεία συλλόγων, κέντρο φυσικοθεραπείας

Εννοείται ότι δεν είμαστε αντίθετοι στην ανάπτυξη και άλλων εγκαταστάσεων ,εφόσον χωράνε(πχ ανοιχτό κολυμβητήριο)